ปตท.ยันพร้อมรับมือแหล่งก๊าซพม่าหยุดทำงานชั่วคราว
ปตท. เตรียมรับมือแหล่งก๊าซฯ พม่าหยุดทำงานชั่วคราว&nbsp; สั่งสำรองก๊าซเพิ่มในระบบท่อฝั่งตะวันตก-เตรียมน้ำมันสำรอง
12 ก.พ. 2553

ปตท. เตรียมรับมือแหล่งก๊าซฯ พม่าหยุดทำงานชั่วคราว  สั่งสำรองก๊าซเพิ่มในระบบท่อฝั่งตะวันตก-เตรียมน้ำมันสำรอง 
นายเพิ่มศักดิ์  ชีวาวัฒนานนท์  รองกรรมการผู้จัดการใหญ่ หน่วยธุรกิจก๊าซธรรมชาติ บริษัท ปตท. เปิดเผยว่า ปตท.เตรียมมาตรการรองรับบริหารจัดการก๊าซธรรมชาติช่วงแหล่งก๊าซฯยาดานาจากพม่า หยุดจ่ายปลายเดือนมี.ค. 2553 เป็นเวลาประมาณ 2 สัปดาห์  เพื่อก่อสร้างท่อส่งก๊าซฯ และติดตั้งอุปกรณ์บนแท่นผลิตแหล่งยาดานา โดยประสานงานกับผู้ผลิตก๊าซธรรมชาติในอ่าวไทยทุกแหล่งให้เตรียมความพร้อมในการผลิตเต็มกำลังความสามารถ รวมทั้งสำรองก๊าซฯ ในระบบท่อส่งก๊าซฯ ฝั่งตะวันตกให้มีปริมาณสูงสุด และจัดเตรียมน้ำมันสำรองให้เพียงพอและสอดคล้องกับความต้องการใช้ในภาคการผลิตกระแสไฟฟ้า ตลอดจนลดการใช้ก๊าซฯในโรงแยกก๊าซธรรมชาติระยอง ทั้งนี้ การเตรียมความพร้อมดังกล่าว ปตท. ได้ประสานงานกับ การไฟฟ้าฝ่ายผลิตแห่งประเทศไทย (กฟผ.) และกระทรวงพลังงานอย่างต่อเนื่อง  เชื่อมั่นว่าจะสามารถบริหารเชื้อเพลิงก๊าซฯ ไม่ให้มีผลกระทบต่อทุกภาคการผลิต ทั้งภาคการผลิตไฟฟ้า  ภาคอุตสาหกรรม และภาคคมนาคมขนส่ง